Hoe om 'n wen-CV op te stel - Solidariteit Wêreld LoopbaanSolidariteit Wêreld Loopbaan
Tuis › Artikels › Hoe om 'n wen-CV op te stel
Maandag | 04 Mei | 2015
'n Curriculum Vitae kan moontlik vir 'n skoolverlater of eerste werksaansoeker intimiderend klink, maar eintlik is 'n CV bloot 'n advertensie.
Dis die eerste indruk wat 'n werkgewer van jou kry en die doel daarvan is om vir jou 'n onderhoud los te slaan. Daarom moet dit so professioneel moontlik gedoen word sodat die werkgewer kan sien dat jý die beste persoon vir die werk is. Want jy is mos!
Wat jy ookal op jou CV insluit, wees te alle tye eerlik. Natuurlik moet jy jouself bevorder, maar doen dit deur klem te lê op jou sterkste eienskappe en wat jy het om aan te bied. Moenie die waarheid aandik nie. Dis altyd beter om eerlik te wees oor jou talente en vermoëns, anders mag jy dalk 'n duur les leer.
Kyk na die voorbeeld van 'n CV hieronder en hou die volgende riglyne in gedagte:
Kontaknommers word bo-aan die CV aangebring. Dit moet duidelik sigbaar wees sodat die werkgewer jou maklik kan skakel sonder dat dit 'n soektog afgee.
Stel verkieslik 'n Engelse CV op sodat enigiemand wat dit lees, dit kan verstaan.
Hou jou CV so eenvoudig as moontlik. Moenie opstelle skryf nie. Gebruik liewer kolpunte (bullets) om inligting te lys. Dit maak die inligting makliker leesbaar.
Nie alle werkgewers vereis ewe veel inligting nie, maar dit is beter om basiese inligting op jou CV in te sluit, want dan is daar nie onduidelikheid wanneer die werkgewer jou CV lees nie.
Sluit gerus twee of drie stokperdjies op jou CV in. Dit is iets wat al hoe minder voorkom, maar dit help tog om 'n prentjie te skep van wie jy as mens is.
Wanneer dit by kwalifikasies kom, noem al die kursusse wat jy al gevolg of opleiding (ook indiensopleiding) wat jy ondergaan het. Dit kan enigiets wees van rekenaarkursusse tot universiteitsgrade.
Noem gerus jou leiersposisies en uitsonderlike prestasies op skool en universiteit.
By werksondervinding, voeg 'n lys van pligte en verantwoordelikhede by.
Verwysings kom heel laaste. Maak seker dat die kontaknommers nog korrek is, veral as jy vir 'n paar jaar nie met die betrokke persone kontak gehad het nie.
Gebruik 'n speltoetser en proeflees jou CV. Spelfoute skep 'n geweldige swak en slordige indruk en jy gaan beslis nie punte wen op hierdie manier nie.
Tik ook 'n dekbrief om jou CV te vergesel waarin jy verduidelik waarom jy die geskikte kandidaat vir die pos is. Jy kan byvoorbeeld sê dat jy bereid is om hard te werk en dat jy iemand is wat vinnig leer, ook dat jy goed in 'n span saamwerk. Moenie vals beloftes maak nie. Hou dit kort en kragtig – so een of twee paragrawe. Die dekbrief kan in die liggaam van die e-pos getik word, of dit kan die heel eerste bladsy van jou CV wees.
Heg jou CV aan 'n e-pos en stuur dit in MS Word of PDF-formaat. Heg ook afskrifte van jou matrieksertifikaat, getuigskrifte en verdere opleiding aan. Druk 'n kopie van die CV uit en neem dit saam wanneer jy genooi word vir 'n onderhoud. Sterkte!